電子佈告板，簡稱bbs，係早期喺文字用家介面時代嘅一種類似網上論壇但係同現代互聯網無關嘅嘢，一個bbs會分唔同嘅板，板入面主要係貼文，亦都有上載同下載檔案嘅板。bbs可以獨立運作，亦都可以連住一個或者多個嘅｢網｣，等用家可以有其他bbs嘅內容睇或者電郵畀其他bbs嘅用家，比較大嘅網包括fidonet同早期嘅互聯網。